Wara li fit-22 ta’ Novembru ġie inawgurat id-dawl dekorattiv tal-Belt Valletta għal żmien il-Milied, nhar il-Ġimgħa fil-għaxija nxtelgħet għall-ewwel darba siġra ħajja tal-Milied. M’għola 10 metri, is-siġra ntramat fi Pjazza De Valette, biswit il-monument tal-Gran Mastru Jean de la Valette. Tizen tliet tunnellati, is-siġra taż-żnuber ingiebet minn Bolzano, l-Italja, permezz ta’ trailer.  It-tiżjin tal-ħadid huwa originali, fuq disinn tal-artist Malti Joel Saliba. B’260 metru dawl u 600 bozza, is-siġra nxtegħlet miċ-Chairman tal-Fondazzjoni Valletta 2018 Jason Micallef u s-Sindku tal-Belt Valletta Alexei Dingli. Is-siġra se tkun qed iddawwal il-pjazza matul l-istagun tal-festi meta mbagħad jintlaħaq il-qofol tal-attivitajiet organizzati mill-Fondazzjoni Valletta 2018 biċ-ċelebrazzjonijiet ta’ lejliet l-ewwel tas-sena f’Misrah San Ġorġ. Waqt l-inawgurazzjoni tas-Sigra tal-Milied fi Pjazza de Valette, iċ-Chairman tal-Fondazzjoni Valletta 2018 Jason Micallef qal li l-Fondazzjoni qed toħloq diversi inizjattivi biex tkun il-ħin kollu preżenti matul is-sena kollha.  Dan qed isir bi tħejjija għall-2018 meta l-Belt Valletta se tkun il-Kapitali Ewropea tal-Kultura. Fost inizjattivi oħra li mistennija wkoll jattiraw l-attenzjoni tal-pubbliku li se jżur il-Belt, hemm spettaklu awdjo-viżiv imtella’ mill-istudenti tal-MCAST li se juża l-faċċata tal-Palazz tal-President bħala sfond.  Il-pubbliku se jkun jista’ jgawdi minn dan l-ispettaklu mis-6 p.m. ’l quddiem mit-22 ta’ Diċembru.